ອີຢູ ຈະ​ເພີ້​ມທຶນ ​ຂຶ້ນ​ເປັນ 3 ​​ເທົ່າ ສຳ​ຫລັບ ການຊ່ວຍເຫຼືອ ພວກອົບພະຍົບ
ນອກ​ຈາກ​ນັ້ນ​ ປ. ຝຣັ່ງ ທ່ານ Francois Hollande ກ່າວ​ວ່າ ທ່ານ​ຈະ​ຫາ​ຊ່ອງທາງ ​ເພື່ອໃຫ້​ UN ອອກ​ມະຕິ​ ​ອະນຸຍາດ​ໃຫ້​ EU ທຳລາຍ​ເຮືອ ທີ່​ນຳ​ໃຊ້​ໂດຍ ​ພວກ​ຄ້າ​ມະນຸດ.
ສະຫະພາບຢູໂຣບ ພາຍໃຕ້ຄວາມກົດດັນ ທີ່ເພີ້ມທະວີຂຶ້ນ ເພື່ອ ໃຫ້ຜ່ອນຄາຍວິກິດການອົບພະຍົບນັ້ນ ໄດ້ຕົກລົງທີ່ຈະເພີ້ມທຶນ ຂຶ້ນເປັນ 3 ເທົ່າ ສຳຫລັບ ພາລະກິດການລາດຕະເວນຊອກ ຄົ້ນຫາ ແລະ ການຊ່ວຍເຫຼືອຕ່າງໆ ຢູ່ໃນທະເລ Mediterranean ນາຍົກລັດຖະມົນຕີ ເຢຍຣະມັນ ທ່ານນາງ Angela Merkel ໄດ້ ປະກາດ ກ່ຽວກັບການໃຫ້ຄຳໝັ້ນສັນຍາດັ່ງກ່າວ ໃນວັນພະຫັດ ວານນີ້ ຫຼັງຈາກກອງປະຊຸມສຸກເສີນສຸດຍອດ ຢູ່ທີ່ນະຄອນ Brussels ນອກຈາກນັ້ນແລ້ວ ປະທານາທິບໍດີ ຝຣັ່ງ ທ່ານ Francois Hollande ກ່າວວ່າ ທ່ານຈະຫາຊ່ອງທາງ ເພື່ອໃຫ້ອົງການສະຫະປະຊາຊາດ ອອກມະຕິ ອະນຸຍາດໃຫ້ສະຫະພາບຢູໂຣບ ທຳລາຍພວກເຮືອ ທີ່ນຳໃຊ້ໂດຍພວກຄ້າມະນຸດ  ຂົນສົ່ງຊາວອົບພະຍົບຫຼາຍພັນຄົນ ຈາກອາຟຣິກາເໜືອ ໄປຍັງຢູໂຣບນັ້ນ ກອງປະຊຸມສຸດຍອດສະຫະພາບຢູໂຣບ ມີຂຶ້ນພຽງ 4 ມື້ ຫຼັງຈາກທີ່ມີ ຊາວອົບພະຍົບ ຫຼາຍ ເຖິງ 900 ຄົນ ຢູ່ເທິງເຮືອລຳນຶ່ງ ທີ່ມຸ້ງໜ້າໄປຍັງ ອີຕາລີນັ້ນ ໄດ້ຈົມນ້ຳຕາຍ ນອກຝັ່ງຂອງ ລີເບຍ ໃນເວລາເຮືອລຳດັ່ງກ່າວ ໄດ້ປີ້ນຂວ້ຳລົງ ມັນເປັນໄພພິບັດທີ່ຮ້າຍແຮງທີ່ສຸດດ້ານ ອົບພະຍົບ ຂອງຢູໂຣບ ກ່ອນໜ້າ ກອງປະຊຸມສຸດຍອດ ບັນດາ 28 ປະເທດ ໃນກຸ່ມສະຫະ ພບຢູໂຣບ ໄດ້ຖືກຕຳໜິ ຕິຕຽນຢ່າງໜັກ ຍ້ອນຄວາມຫຼົ້ມແຫຼວ ທີ່ບໍ່ມີແຜນການຮັບມືກັບວິກິດການ ໃນທະເລ ເມດີເທີເຣນຽນດັ່ງກ່າວນັ້ນ ຢ່າງພຽງພໍ